Haitham bin Tariq Al Said
Haitham bin Tariq Al Said (arabíska: هيثم بن طارق آل سعيد; f. 11. október 1955) er núverandi soldáninn af Óman. Áður en hann varð soldán hafði hann gegnt embættum í ríkisstjórn frænda síns, soldánsins Qaboosar bin Said, í marga áratugi. Hann var menningarmálaráðherra frá 2002 til 2020. Qaboos soldán útnefndi Haitham arftaka sinn í erfðaskrá sinni og Haitham var krýndur soldán þann 11. janúar 2020, fáeinum klukkustundum eftir dauða Qaboosar.

Æviágrip
Haitham bin Tariq gekk í Pembroke-skólann í Oxford-háskólann og útskrifaðist úr áfanga í utanríkisþjónustu árið 1979.

Faðir Haithams var Tariq bin Taimur, sonur soldánsins Taimurs bin Feisal. Hann á sex bræður og tvær hálfsystur (þar á meðal Nawwal, fyrrum eiginkonu Qaboosar soldáns). Bróðir hans, Asa'ad bin Tariq, var varaforsætisráðherra í varnarmálum. Eldri bræður hans, Talal, Qais, Adham, og Faris, eru viðskiptamenn og eru ekki virkir í stjórnmálum. Hann á fjögur börn, tvo syni og tvær dætur. Elsti sonur hans, Theyazin bin Haitham, er krónprins Ómans. 

Bandaríska tímaritið The Economist lýsti Haitham sem víðsýnum og höllum undir Vesturveldin.

Stjórnmálaferill
Haitham er íþróttaunnandi og var fyrsti forseti ómanska knattspyrnusambandsins á níunda áratugnum. Hann var aðstoðarritari utanríkisráðuneytisins í pólitískum málefnum frá 1986 til 1993 og var síðar útnefndur aðalritari utanríkisráðuneytisins frá 1994 til 2002. Hann var síðan útnefndur menningarmálaráðherra í mars árið 2002 og stýrði manntalsnefnd árið 2003. Hann var yfirleitt fulltrúi Ómans erlendis og tók árið 2016 á móti Karli Bretaprins og Kamillu hertogaynju í heimsókn til landsins.

Haitham var jafnframt formaður nefndar um framtíðarsýn um „Óman 2040“ auk þess sem hann er heiðursforseti ómanska fötlunarsambandsins.

The Economist taldi Haitham lítið hafa afrekað sem meðlimur í ríkisstjórn Qaboosar.

Soldán Ómans
Þegar frændi Haithams, Qaboos soldán, lést þann 10. janúar 2020, var Haitham bin Tariq nefndur erfingi að krúnunni í erfðaskrá hans. Hann var krýndur soldán Ómans daginn eftir með vígsluathöfn á neyðarfundi ómanska ráðgjafarþingsins í Al-Bustan. Ríkissjónvarp Ómans greindi frá því að varnarráð landsins hefði opnað innsiglað erfðaskrárbréf gamla soldánsins og tilkynnti að Haitham hefði verið lýstur nýr soldán stuttu síðar. Sem soldán er Haitham um leið forsætisráðherra, hæstráðandi hersins og varnarmálaráðherra. Hann var jafnframt utanríkisráðherra og fjármálaráðherra til 18. ágúst 2020, en þá útnefndi hann Sayyid Badr bin Hamad bin Hamood Al Busaidi utanríkisráðherra og Sultan bin Salem bin Saeed al-Habsi fjármálaráðherra. Í fyrstu opinberu ræðu sinni lofaði Haitham því að viðhalda friðargæslustefnu forvera síns og halda áfram að þróa efnahag Ómans. Haitham bin Tarik er kvæntur og á börn, ólíkt forvera sínum.

Þann 12. janúar 2021 gaf Haitham út konunglega tilskipan þar sem elsti sonur hans, Sayyid Theyazin bin Haitham, var lýstur fyrsti krónprins Ómans. Hann breytti einnig lögum til þess að veita ríkisborgurum og íbúum Ómans tjáningar- og skoðanafrelsi og nam úr gildi lög sem heimiluðu ríkinu að vakta einkasímtöl og samskipti á samskiptamiðlum og í pósti. Hann veitti jafnframt réttindi til að iðka trúarbrögð samkvæmt viðurkenndum siðum svo lengi sem það bryti ekki í bága við samfélagsreglur eða almennt siðferði.

Tilvísanir

Soldánar Ómans